Numsa vir eers nog deel van CosatuIrvin Jim. Foto: Sapa “Cosatu het ingestem om weer op 7 November bymekaar te kom om uitstaande kwessies, insluitend die kwessie van Numsa, te bespreek,” het Patrick Craven, woordvoerder van Cosatu, gesê. “Geen besluit is geneem oor die status van Numsa in Cosatu nie. Die stemming het nie plaasgevind nie.” Cosatu hou die week ŉ spesiale vergadering van sy sentrale uitvoerende komitee (SUK) in Johannesburg. “Numsa is steeds deel van Cosatu,” het Irvin Jim, Numsa se sekretaris-generaal, aan die SAUK gesê. “Die SUK het kla vergader en ons sal ŉ mediakonferensie hou om te verduidelik wat is Numsa se posisie oor die gebeure.” Numsa en Cosatu is haaks sedert die skorsing van Zwelinzima Vavi, hoofsekretaris van Cosatu. Dit het gevolg nadat ŉ vrou aangevoer het Vavi het haar by die werk verkrag. Sy het dit nie by die polisie aangemeld nie. Vavi het aangevoer hulle het ŉ buite-egtelike verhouding gehad. Numsa was ŉ vurige Vavi-ondersteuner tydens sy skorsing en het met regstappe teen die vakbondfederasie begin waarin hulle geëis het dat hy weer aangestel moet word. Numsa was een van die vakbonde wat ŉ spesiale Cosatu-kongres versoek het, waartydens hulle wou hê nuwe leierskap moet aangestel word. Numsa het in Desember tydens ŉ spesiale kongres ook die besluit geneem om nie die ANC tydens die algemene verkiesing te ondersteun nie, ondanks die feit dat die vakbond ŉ filiaal is van Cosatu, ŉ alliansievennoot van die regerende party. ŉ ANC-taakspan is in April saamgestel om te help om probleme binne Cosatu op te los. Net nadat Vavi in April teruggekeer het werk toe, is ŉ spesiale vergadering van die uitvoerende komitee gehou waartydens die taakspan ŉ ooreenkoms tussen Cosatu, Vavi en sommige filiale bewerkstellig het.